《夏晚九成宫呈同僚》
唐代·李峤

碣馆分襄野，平台架射峰。英藩信炜烨，胜地本从容。

林引梧庭凤，泉归竹沼龙。小轩恒共处，长坂属相从。

野席兰琴奏，山台桂酒醲.一枰移昼景，六著尽宵钟。

枚藻清词律，邹谈耀辩锋。结欢良有裕，联寀愧无庸。

暂悦丘中赏，还希物外踪。风烟远近至，鱼鸟去来逢。

月涧横千丈，云崖列万重。树红山果熟，崖绿水苔浓。

愿以西园柳，长间北岩松。

作者简介：李峤(644～713) ，唐代诗人。字巨山。赵州赞皇（今属河北）人。李峤对唐代律诗和歌行的发展有一定的作用与影响。他前与王勃、杨炯相接，又和杜审言、崔融、苏味道并称“文章四友”。